Johtamistaidon Opiston entiset toimitilat Kirkkonummella ovat sittemmin toimineet muun muassa pakolaisten vastaanottokeskuksena.
**Johtamistaidon Opisto JTO** (nykyisin MIF) oli elinkeinoelämän merkittävimpien työnantajajärjestöjen vuonna 1946 perustama, johtamisen koulutukseen sekä yritysten ja organisaatioiden kehittämiseen keskittyvä oppilaitos. JTO:n toimipaikat ovat Helsinki, Tampere, Jyväskylä ja Oulu Aiemmin JTO toimi Kirkkonummella Vitträsk-järven pohjoisrannalla Aavarannan koulutuskeskuksessa.

JTO jakautui neljään osastoon: johtamistaidon-, henkilöstöhallinnon-, rationalisoinnin- ja talous-ja hallinto-osastoon. Sen koulutukseen osallistui vuosittain 30 000 henkeä yli kahdestatuhannesta yrityksestä Suomesta ja ulkomailta. Laitoksella oli omaa tutkimus- ja tuotekehitystoimintaa ja se kehitti muun muassa johtajuuden arviointi- ja arvokartoitusmenetelmiä.

JTO yhdistyi kesällä 2012 kansainvälistymiskoulusta tarjoavan Fintran ja viestintään erikoistuneen Inforin kanssa Management Institute of Finland MIF -yritykseksi.

Johtajuuden arvioinnit
----------------------

JTO:n johtajuuden arvioinnit olivat kartoituksia, joissa valmennukseen osallistuvan esimiehen alaiset, kollegat ja esimies arvioivat henkilön johtamiskäyttäytymistä. Kartoituksen tulokset koostettiin valmennustilaisuuksissa kunkin henkilön kehittymissuunnitelmiksi. Kaikkiaan JTO:n tietokannassa oli noin 60 000 esimiehen arvioinnit.

1990-luvulta lähtien JTO analysoi eri vaalien yhteydessä ehdokkaiden johtamisprofiileja. Vuoden 2012 presidentinvaalien alla JTO toteutti yhdessä Talouselämän kanssa Paavo Lipposen, Sauli Niinistön, Timo Soinin ja Paavo Väyrysen johtamisarvioinnit.

JTO:n oppimisfilosofia
----------------------

JTO:n oppimisfilosofia tarkoittaa näkemystä aikuisen oppimisesta ja tavasta toimia oppimisen edistäjänä. Näkemys perustuu teorioihin, joilla selitetään oppimista. Oppimisnäkemyksen takana ovat erilaiset ihmiskäsitykset ja käsitykset tiedon luonteesta. Jokaisella opettajalla/kouluttajalla ja oppijalla on myös oma oppimiskäsityksensä – joko tiedostettuna tai tiedostamattomana. Tämä käsitys vaikuttaa siihen tapaan, miten hän joko opettaa tai oppii. JTO:n oppimisfilosofia tarkemmin (Arkistoitu – Internet Archive).

Historia
--------

JTO perustettiin 1946 nimellä Teollisuuden Työnjohto-Opisto, TJPK nro 1. Sen koulutuskeskus Lauttasaareen valmistui 1952. 1965 vihittiin käyttöön Aavarannan koulutuskeskus Kirkkonummella. Teollisuuden Työnjohto-opisto ja Aavarannan kurssikeskus sulautuivat yhteen, ja yhteen liittymä sai uudeksi yhdistykseksi muodostuttuaan nimeksi Johtamistaidon Opisto r.y. - Institutet för Ledarskap r.f.

Vuonna 1986 perustettiin Aavaranta Oy ja järjestettiin ensimmäinen Aavarannan Eloriihi (nyk. Elinkeinoelämän foorumi). JTO osti 1994 A-Rati Oy:n, vuonna 1996 muodostettiin Johtamistaidon Opisto JTO/JTO-Palvelut Oy, ja seuraavana vuonna JTO:sta tuli valtakunnallinen erikoisoppilaitos.

Uusia toimipisteitä avattiin 2000 Tampereelle ja Jyväskylään, 2006 Vaasaan ja 2008 Ouluun. Yhteistyöyritys JMAC-JTO Finland Oy aloitti 2010 toimintansa, ja vuonna 2012 JTO:n koulutustoiminta fuusioitiin Management Institute of Finland MIFiin.

Opistossa oli johtamiskoulutuksissa vuonna 1976 yli 10 000 osallistujaa, vuonna 1988 yli 20 000 ja vuonna 1998 yli 30 000 osallistujaa.

Vuonna 2015 Aavarannan kurssikeskus myytiin yksityissijoittajalle.

Johtajat
--------

* Klaus Eloranta, ensimmäinen rehtori
* Timo Helosuo (MIF)

JTO:n jäsenliitot
-----------------

* Elinkeinoelämän keskusliitto ry
* Elintarviketeollisuusliitto ry
* Energiateollisuus ry
* Kemianteollisuus KT ry
* Kulutus- ja Erikoistuoteteollisuus KET ry
* Metsäteollisuus ry
* Palvelualojen työnantajat PALTA ry
* Puusepänteollisuus ry
* Rakennusteollisuus ry
* Suunnittelu- ja konsulttitoimistojen Liitto SKOL ry
* Teknologiateollisuus ry
* Tekstiili- ja vaatetusteollisuus ry
* Viestinnän Keskusliitto ry

Lähteet
-------

1. 1 2 3  Terinaattor: Vastaanottokeskuksena toiminut Aavaranta vaihtoi omistajaa – uutta majoitustoimintaa mietitään *Viisykkonen*.  10.02.2017. Viitattu 23.8.2018.
2. ↑  JTO Presentation, Johtamistaidon Opisto JTO 2010, (ruotsiksi).
3. ↑  JTO yhteystiedot JTO. Viitattu 7.9.2011.
4. 1 2 3  Johtamistaidon Opisto (Arkistoitu – Internet Archive) (doc)
5. ↑  About JTO JTO. Viitattu 18.9.2009. (englanniksi)
6. ↑  360°-Johtajuuden arvioinnit JTO. Viitattu 17.1.2012.
7. 1 2  JTO esittäytyy JTO. Viitattu 7.9.2011.
8. ↑  Yritysten asialla - Johtamistaidon Opisto JTO 1946-2006, Historiikki 2006
9. ↑  MIF:n toimitusjohtajaksi Timo Helosuo, (Arkistoitu – Internet Archive) Elinkeinoelämän keskusliitto EK, 12.6.2012

Aiheesta muualla
----------------

* JTO:n oppimisfilosofia (Arkistoitu – Internet Archive)
* Management Institute of Finland MIFin sivusto